Izvor: N1

'Prosvjed u Vukovaru je politički prosvjed, HDZ je u velikom problemu. Ja tamo idem ukazati na nefunkcioniranje institucija, a znamo da je za nefunkcioniranje institucija kriva Vlada, na čelu s premijerom', rekao je u Novom danu HRAST-ov Hrvoje Zekanović.



Prosvjed u Vukovaru, na koji poziva gradonačelnik Ivan Penava, bit će održan 13. listiopada, a u isto su vrijeme ondje trebale biti održane sportske igre članova Hvidre. Hvidra je odlučila odgoditi igre, rekavši kako je Penava manipulirao datumom prosvjeda, kako bi se poklopio s Igrama.

Zekanoviću je takav potez Hvidre 'jadan i smiješan', rekao je za N1. "Instrumentalizacija udruga koje bi trebale biti neovisne, iznimno je smiješna", kazao je.

Rekao je da će na prosvjed u Vukovar doći stotine volontera te da se pokušava organizirati i vlak.

"Ja konkretno sam bio na sastanku volontera inicijative Istina o Istanbulskoj, dogovoreno je da inicijativa za otkazivanje Istanbuske konvencije također da punu podršku prosvjedu u Vukovaru. Siguran sam da će stotine građana, odnosno volontera iz jedne i druge inicijative otići u Vukovar i neka otiđu. Čuo sam da se priprema i vlak, da će Istina o Istanbulskoj pokušati organizirati vlak za Vukovar da se pridruži prosvjedu. Ista je priča, kao što smo otišli na Trg bana Jelačića i na splitsku rivu da bi nezadovolni radom institucija, hrvatske Vlade, to je bio politički prosvjed. Ovaj put idemo iz istog razloga, ili sličnog razloga u Vukovar i još jednom reći - ne", rekao je Zekanović.

Kontaktirali smo glasnogovornicu Inicijative Istina o Istanbulskoj Kristinu Pavlović. Kazala nam je da postoji velik interes njihovih volontera te da razmišljaju o origaniziranju zajedničkog odlaska na prosvjed u Vukovar, no to neće biti vlak, već vjerojatno autobus.

Podsjetimo, članovi Predsjedništva i Glavnog odbora udruge Hrvatskih ratnih vojnih invalida Domovinskog rata (Hvidra) sastali su se u utorak u središnjici udruge i odlučili da će Igre biti u Vukovaru, ali još ne znaju kad.

Predsjednik Glavnog odbora Josip Periša rekao je novinarima nakon sjednice da se odgađa svehrvatsko sportsko natjecanje invalida Domovinskog rata u Vukovaru jer vukovarski gradonačelnik Ivan Penava nije artikulirao ni jasno rekao zašto je iskoristio datum 13. listopada za koji je znao da dolaze u Vukovar na natjecanje.

Naglasio je kako je odluka bila jednoglasna te dodao da će o terminu naknadno odlučiti s obzirom da je Vukovar grad u kojem je iznimno teško smjestiti tisuću ratnih vojnih invalida, posebice 100-postotnih. Znači, razlog je čisto tehnički, a pitanje je i vremenskih uvjeta, dodao je.